b"\n_START_ARTICLE_\nZona neutral Iraq-Ar\xc3\xa0bia Saudita\n_START_SECTION_\nConstituci\xc3\xb3 de les zones neutrals\n_START_PARAGRAPH_\nDespr\xc3\xa9s d'alguns incidents a la frontera entre Iraq i Nedj, la Gran Bretanya, com a pot\xc3\xa8ncia que exercia el mandat sobre Iraq, va proposar un tractat per definir les fronteres i evitar futurs incidents i les parts es van reunir a Muhammara i van signar un acord el 4 de maig de 1922, per\xc3\xb2 el sult\xc3\xa0 Ibn Saud va refusar la seva ratificaci\xc3\xb3 al\xc2\xb7legant que els seus delegats havien sobrepassat les seves instruccions. _NEWLINE_La confer\xc3\xa8ncia entre Ibn Saud i els brit\xc3\xa0nics a al-Ukayr el 2 de desembre de 1922 va portar finalment a un protocol annex (conegut com a Tractat d'al-Ukayr) que establia les fronteres entre Iraq i el Nedjd de manera que fos acceptable pel sult\xc3\xa0 saudita. Al mateix temps es va establir un acord que definia les fronteres entre Kuwait i el Nedjd. D'aquest protocol van n\xc3\xa9ixer les zones neutrals en les quals els dos governs interessats tenien id\xc3\xa8ntics drets; es tractava d\xe2\x80\x99establir unes zones comunes per\xc3\xb2 sense poblaci\xc3\xb3 permanent on els n\xc3\xb2mades i el bestiar podien creuar sense trobar fronteres com havien fet des de feia segles. No obstant la imprecisi\xc3\xb3 del tra\xc3\xa7at va fer que durant deu anys encara hi hagu\xc3\xa9s diversos incidents.\n_START_SECTION_\nIncidents armats de 1927-1929\n_START_PARAGRAPH_\nEl 1927 es va produir un greu incident a la zona neutral Iraq-Nedj: els iraquians volien construir una estaci\xc3\xb3 de policia a la vora de la zona neutral, al pou de Busayya, i el tractat d'al-Ukayr establia que no es podien edificar construccions fortificades a la vora de la zona; una estaci\xc3\xb3 de policia era dubt\xc3\xb3s que fos una fortificaci\xc3\xb3, per\xc3\xb2 els militars saudites, els ikhwan, molt radicalitzats, ho van considerar una violaci\xc3\xb3 del tractat. _NEWLINE_El cap dels ikhwan i de la tribu Mutayr, Faysal al-Dawish va decidir atacar l'estaci\xc3\xb3 a la nit i va expulsar a la guarnici\xc3\xb3 iraquiana; van seguir altres incidents i els Mutayr refusaven les ordes que enviava el rei Ibn Saud. Els brit\xc3\xa0nics van respondres amb un bombardeig sobre Nedjd. El mar\xc3\xa7 de 1928 Ibn Humayd, un altre cap Ikhwan i de la tribu Utayba, es va sumar a al-Dawish cridant als ikhwan a assaltar als infidels de l'Iraq._NEWLINE_Ibn Saud va iniciar converses amb els brit\xc3\xa0nics i els ikhwan es van aturar (abril 1928). Les converses es van fer a Jiddah (maig) per\xc3\xb2 no van trobar soluci\xc3\xb3; van continuar fins a l'agost i finalment es van donar per acabades sense resultat. Inicents menors es van seguir produint fins al 1929.\n_START_SECTION_\nSupressi\xc3\xb3 de la zona neutral\n_START_PARAGRAPH_\nLa delimitaci\xc3\xb3 de la zona sobre lel terreny es va acabar el 1975 i el 1981 Iraq i Ar\xc3\xa0bia Saudita van establir la frontera entre ambd\xc3\xb3s que suprimia la zona neutral. Per\xc3\xb2 per raons desconegudes l'acord no fou comunitat a l'ONU i el canvi no fou conegut per la comunitat internacional i els mapes no podien fixar la nova frontera amb precisi\xc3\xb3. Poc abans de la Primera Guerra del Golf del 1991, Iraq va cancel\xc2\xb7lar els seus acords internacionals amb Ar\xc3\xa0bia Saudita posteriors al 1968. Ar\xc3\xa0bia Saudita va registrar llavors tots els acords fronterers signats amb Iraq a l'ONU el juny de 1991, el que va posar final jur\xc3\xaddic a l'exist\xc3\xa8ncia de la zona."